Qiu Xiaolong (裘小龙, [ˈtʃuː_ˌʃaʊˈlɒŋ]; * 1953 in Sjanghai, Volksrepubliek China) is 'n Chinese digter, skrywer, vertaler, kritikus en dosent wat in ballingskap in die Verenigde State woon. Qiu het in 1988 'n besoek aan die VSA gebring om 'n boek oor T. S. Eliot te skryf, maar het ná die politieke gebeure van 1989, veral onder die indruk van die Tiananmen-betogings, verkies om in die Verenigde State aan te bly. Hy woon saam met sy vrou Wang Lijun en sy kinders in St. Louis.
Qiu Xiaolong tydens 'n besoek aan die Universiteit Toulouse, Frankryk, in 2016
As skrywer het Qiu onder meer bekendheid verwerf met sy nege misdaadromans wat in die 1990's in Sjanghai afspeel - 'n tydperk van ingrypende veranderinge in die Volksrepubliek China. Die hoofkarakters in hierdie werke is hoofinspekteur Chen Cao, 'n man met 'n regskape karakter wat graag Chinese poësie aanhaal, en sy assistent, speurder Yu.
Qiu, wat sy werke in Engels publiseer, beperk hom in sy fiksie nie tot die blote beskrywing van polisiewerk nie, maar gee die leser ook insig in die Chinese leefwêreld, poësie (met aanhalings uit antieke en moderne digkuns), Konfusius en sy filosofie, kookkuns, boukuns, geskiedenis, politiek en herbologie.